NARIADENIE KOMISIE (ES) č. 697/2008
z 23. júla 2008,
ktorým sa mení a dopĺňa nariadenie Rady (ES) č. 40/2008, pokiaľ ide o obmedzovanie úlovkov piesočnicovitých v zóne Medzinárodnej rady pre výskum morí (ICES) IIIa a vo vodách ES zón ICES IIa a IV
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 40/2008 zo 16. januára 2008, ktorým sa na rok 2008 stanovujú rybolovné možnosti a súvisiace podmienky pre určité populácie rýb a zoskupenia populácií rýb uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie výlovu (1), a najmä na jeho článok 5 ods. 3,
keďže:
(1)
Obmedzovanie úlovkov piesočnicovitých v zóne ICES IIIa a vo vodách ES zón ICES IIa a IV sú prechodne ustanovené v prílohe IA k nariadeniu (ES) č. 40/2008.
(2)
Podľa bodu 6 prílohy IID k nariadeniu (ES) č. 40/2008 Komisia zreviduje celkový povolený výlov (TAC) a kvóty na rok 2008 pre piesočnice v týchto zónach na základe odporúčania Medzinárodnej rady pre výskum morí (ICES) a Vedeckého, technického a hospodárskeho výboru pre rybné hospodárstvo (STECF).
(3)
Celkový povolený výlov by sa mal stanoviť podľa vzorca uvedeného v bode 6 prílohy IID k nariadeniu (ES) č. 40/2008. Podľa tohto vzorca by TAC predstavoval 470 000 ton.
(4)
Podľa bodu 7 prílohy IID k nariadeniu (ES) č. 40/2008 by TAC nemal prekročiť 400 000 ton.
(5)
V bode 5 prílohy IID k nariadeniu (ES) č. 40/2008 sa ustanovuje, že pokiaľ ide o nepridelené kvóty tohto TAC, rybolovné úsilie povolené pre prieskumný rybolov zameraný na abundanciu piesočníc sa v roku 2008 rozdelí medzi členské štáty, ktorých plavidlá majú záznam o rybolovnej činnosti v danej oblasti v rokoch 2002 až 2006, čo zodpovedá podielu rybolovného úsilia vo výške 96 % pre Švédsko a 4 % pre Nemecko. Kľúč na rozdeľovanie nepridelených kvót tohto TAC by sa mal stanoviť na základe tohto rozdelenia rybolovného úsilia.
(6)
Piesočnicovité sú populáciou v Severnom mori, ktorá je využívaná spoločne s Nórskom, ale v súčasnosti ju nespravujú obidve strany spoločne. Opatrenia ustanovené v tomto nariadení by mali byť v súlade so schválenou správou o záveroch rokovaní v oblasti rybolovu medzi Európskym spoločenstvom a Nórskom z 26. novembra 2007. V dôsledku toho by mal byť podiel Spoločenstva na celkovom povolenom výlove, ktorý sa môže uloviť v zónach ICES IIa a IV, stanovený na 90 % zo 400 000 ton.
(7)
Príloha IA k nariadeniu (ES) č. 40/2008 by sa mala preto zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Príloha IA k nariadeniu (ES) č. 40/2008 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. júla 2008